CELEX: 52017PC0757
Language: mt
Date: 2017-12-18
Title: Proposta għal DEĊIŻJONI TA’ IMPLIMENTAZZJONI TAL-KUNSILL dwar is-soġġezzjoni tas-sustanza psikoattiva l-ġdida N-(1-ammino-3,3-dimetil-1-ossobutan-2-il)-1-(ċikloessilmetil)-1H-indażolu-3-karbossammid (ADB-CHMINACA) għal miżuri ta’ kontroll

IL-KUMMISSJONI EWROPEA
            Brussell, 18.12.2017
            COM(2017) 757 final
            2017/0340(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            dwar is-soġġezzjoni tas-sustanza psikoattiva l-ġdida N-(1-ammino-3,3-dimetil-1-ossobutan-2-il)-1-(ċikloessilmetil)-1H-indażolu-3-karbossammid (ADB-CHMINACA) għal miżuri ta’ kontroll
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Id-Deċiżjoni tal-Kunsill 2005/387/ĠAI dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi
                  1
                ġodda tipprovdi għal proċedura ta' tliet passi li tista' twassal biex sustanza psikoattiva ġdida tiġi sottoposta għal miżuri ta' kontroll fl-Unjoni.
            
            
               Fl-4 ta’ Lulju 2017, ġie ppubblikat rapport konġunt taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA, European Monitoring Centre for Drugs and Drug Addiction) u tal-Europol, imħejji f'konformità mal-Artikolu 5 tad-Deċiżjoni tal-Kunsill 2005/387/ĠAI. Fil-15 ta’ Settembru 2017, wara t-talba li saret mill-Kummissjoni u minn seba’ Stati Membri u skont l-Artikolu 6(1) tad-Deċiżjoni tal-Kunsill imsemmija hawn fuq, il-Kunsill talab li ssir valutazzjoni tar-riskji kkawżati mill-użu, il-manifattura u t-traffikar tas-sustanza psikoattiva l-ġdida N-(1-ammino-3,3-dimetil-1-ossobutan-2-il)-1-(ċikloessilmetil)-1H-indażolu-3-karbossammid (ADB-CHMINACA), l-involviment tal-kriminalità organizzata u l-konsegwenzi possibbli tal-miżuri ta' kontroll introdotti fir-rigward ta’ din is-sustanza.
            
            
               Ir-riskji ta’ ADB-CHMINACA ġew ivvalutati mill-Kumitat Xjentifiku tal-EMCDDA, li jaġixxi f'konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill. Ir-rapport ta’ valutazzjoni tar-riskju kien ippreżentat lill-Kummissjoni u lill-Kunsill fl-14 ta’ Novembru 2017. Ir-riżultati ewlenin tal-valutazzjoni tar-riskju huma dawn li ġejjin:
            
            
               ·ADB-CHMINACA hija kannabinojdi sintetika. Għandha effetti simili għal dawk tat-THC, li hija responsabbli għall-effetti psikoattivi ewlenin tal-kannabis, iżda b’tossiċità addizzjonali ta’ theddida għall-ħajja. Il-potenza għolja tal-ADB-CHMINACA flimkien mal-kontenut kbir u varjabbli tas-sustanza f’taħlitiet tat-tipjip jikkostitwixxu riskju għoli ta’ avvelenament.
            
            
               ·L-ADB-CHMINACA ilha disponibbli fl-Unjoni Ewropea mill-inqas minn Awwissu 2014 u nstabet fi 17-il Stat Membru. Ġew irrapportati 13-il każ ta' mewt assoċjati mal-ADB-CHMINACA minn tliet Stati Membri. F’mill-inqas disa’ każijiet ta’ imwiet l-ADB-CHMINACA kienet il-kawża tal-mewt jew x’aktarx li kkontribwixxiet għall-mewt.  
            
            
               Skont l-Artikolu 8(1) tad-Deċiżjoni tal-Kunsill 2005/387/JHA, fi żmien sitt ġimgħat mid-data li fiha tirċievi r-rapport dwar il-valutazzjoni tar-riskji, il-Kummissjoni għandha tippreżenta inizjattiva lill-Kunsill biex is-sustanzi psikoattivi l-ġodda jiġu soġġetti għal miżuri ta’ kontroll, jew rapport li jispjega l-opinjonijiet tagħha dwar għaliex inizjattiva bħal din ma titqiesx meħtieġa. Skont is-sentenza tal-Qorti tal-Ġustizzja tas-16 ta' April 2015 fil-Kawżi Konġunti C-317/13 u C-679/13 il-Parlament Ewropew irid jiġi kkonsultat qabel ma att ibbażat fuq l-Artikolu 8(1) tad-Deċiżjoni tal-Kunsill 2005/387/ĠAI jiġi adottat. 
            
            
               Abbażi tas-sejbiet tar-rapport tal-valutazzjoni tar-riskju, il-Kummissjoni tqis li hemm raġunijiet biex is-sustanza tiġi soġġetta għal miżuri ta' kontroll madwar l-Unjoni. Skont ir-rapport dwar il-valutazzjoni tar-riskji, it-tossiċità akuta tal-ADB-CHMINACA hija tali li tista' tikkawża ħsara kbira għas-saħħa tal-individwi.
            
            
               2.
                     OBJETTIV TAL-PROPOSTA 
            
            
               L-objettiv ta' din il-proposta għal Deċiżjoni ta’ Implimentazzjoni tal-Kunsill huwa li l-Istati Membri jintalbu jissoġġettaw l-ADB-CHMINACA għal miżuri ta' kontroll u għal pieni kriminali kif stipulat bil-leġiżlazzjoni tagħhom bis-saħħa tal-obbligi tagħhom skont il-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.
            
            
               2017/0340 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               dwar is-soġġezzjoni tas-sustanza psikoattiva l-ġdida N-(1-ammino-3,3-dimetil-1-ossobutan-2-il)-1-(ċikloessilmetil)-1H-indażolu-3-karbossammid (ADB-CHMINACA) għal miżuri ta’ kontroll
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Deċiżjoni tal-Kunsill 2005/387/ĠAI tal-10 ta' Mejju 2005 dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  2
               , u b'mod partikolari l-Artikolu 8(3) tagħha,
            
            
               Wara li kkunsidra l-proposta tal-Kummissjoni Ewropea,
            
         
         
            
               Wara li kkunsidra l-opinjoni tal-Parlament Ewropew
                  3
               , 
            
            
               Billi:
            
            
               (1)Tfassal rapport ta’ valutazzjoni tar-riskji dwar is-sustanza psikoattiva l-ġdida N-(1-ammino-3,3-dimetil-1-ossobutan-2-il)-1-(ċikloessilmetil)-1H-indażolu-3-karbossammid (ADB-CHMINACA) b'mod konformi mal-Artikolu 6 tad-Deċiżjoni 2005/387/ĠAI minn sessjoni speċjali tal-Kumitat Xjentifiku estiż taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), li ġie ppreżentat sussegwentement lill-Kummissjoni u lill-Kunsill fl-14 ta’ Novembru 2017.
            
            
               (2)ADB-CHMINACA hija kannabinojdi sintetika. Għandha effetti simili għal dawk tat-THC, li hija responsabbli għall-effetti psikoattivi kbar tal-kannabis, iżda b’tossiċità addizzjonali ta’ theddida għall-ħajja. Il-potenza għolja tal-ADB-CHMINACA flimkien mal-kontenut kbir u varjabbli tas-sustanza f’taħlitiet tat-tipjip jikkostitwixxu riskju għoli ta’ avvelenament.  
            
            
               (3)L-ADB-CHMINACA ilha disponibbli fl-Unjoni mill-inqas minn Awwissu 2014 u nstabet fi 17-il Stat Membru. Minħabba n-natura tal-ADB-CHMINACA, x’aktarx li d-detezzjonijiet ma jiġux rapportati billi s-sustanza ma tiġix skrinjata permezz ta’ rutina. Fil-parti l-kbira tal-każijiet, is-sustanza ġiet issekwestrata bħala materjal u trab veġetali / tal-pjanti, iżda ġiet issekwestrata wkoll, għalkemm fuq livell aktar limitat, f’forom fiżiċi oħrajn (pereż. bħala prodott assorbent). Saru aktar minn 630 sekwestru madwar l-Unjoni Ewropea. 
            
            
               (4)Ġew irrapportati 13-il każ ta' mewt assoċjati mal-ADB-CHMINACA minn tliet Stati Membri. F’mill-inqas disa’ każijiet ta’ imwiet l-ADB-CHMINACA kienet il-kawża tal-mewt jew x’aktarx li kkontribwixxiet għall-mewt. Barra minn hekk, tliet każijiet mhux fatali ta' intossikazzjoni akuta assoċjati mal-ADB-CHMINACA kienu rrapportati minn Stat Membru wieħed. Minħabba n-natura tal-ADB-CHMINACA, kemm il-każijiet ta’ intossikazzjonijiet mhux fatali kif ukoll dawk ta’ mwiet x’aktarx li mhumiex detetti biżżejjed u lanqas ma huma rrapportati biżżejjed.
            
            
               (5)Ma hemm ebda informazzjoni li tissuġġerixxi l-involviment tal-kriminalità organizzata fil-manifattura, fid-distribuzzjoni (it-traffikar) u fil-forniment tal-ADB-CHMINACA fl-Unjoni. Id-dejta disponibbli tissuġġerixxi li l-ADB-CHMINACA hija prodotta minn kumpaniji kimiċi bbażati fiċ-Ċina. 
            
            
               (6)L-ADB-CHMINACA tipikament tinbiegħ f’ammonti żgħar u ta’ bejgħ bl-ingrossa magħrufa bħala “drogi legali” f’forma ta’ taħlitiet tat-tipjip u bħala trab f’head shops, kif ukoll fuq l-internet bħala sostituzzjonijiet “legali” għall-kannabis. Tista’ wkoll tinbiegħ direttament fis-suq tad-drogi illeċiti. Minħabba li dawn il-prodotti rarament jiddikjaraw l-ingredjenti, ħafna mill-utenti ma jkunux konxji li qegħdin jużaw kannabinojdi sintetiċi b’mod ġenerali u l-ADB-CHMINACA b’mod partikolari. 
            
            
               (7)L-ADB-CHMINACA ma għandha l-ebda użu mediku għall-bniedem jew veterinarju rikonoxxut fl-Unjoni u lanqas, mid-dehra, barra mill-Unjoni. Ma hemm l-ebda indikazzjoni li l-ADB-CHMINACA tista’ tintuża għal xi skop ieħor minbarra bħala standard analitiku ta’ referenza u fir-riċerka xjentifika.
            
            
               (8)Ir-rapport ta’ valutazzjoni tar-riskju juri li bosta mistoqsijiet relatati mal-ADB-CHMINACA li li wieħed isaqsi minħabba n-nuqqas ta’ dejta dwar ir-riskji għas-saħħa individwali, ir-riskji għas-saħħa pubblika, u r-riskji soċjali, jistgħu jitwieġbu permezz ta’ iktar riċerka. Madankollu, l-evidenza u l-informazzjoni disponibbli dwar ir-riskji għas-saħħa u soċjali li toħloq is-sustanza jipprovdu raġunijiet suffiċjenti biex l-ADB-CHMINACA tiġi sottoposta għal miżuri ta' kontroll fl-Unjoni kollha.
            
            
               (9)L-ADB-CHMINACA mhijiex elenkata għall-kontroll skont il-Konvenzjoni Unika tan-Nazzjonijiet Uniti tal-1961 dwar id-Drogi Narkotiċi jew skont il-Konvenzjoni tan-Nazzjonijiet Uniti tal-1971 dwar is-Sustanzi Psikotropiċi. Is-sustanza bħalissa mhijiex qed tiġi vvalutata mis-sistema tan-Nazzjonijiet Uniti.
            
            
               (10)Billi l-kontroll tal-ADB-CHMINACA fi 13-il Stat jaqa’ taħt il-leġiżlazzjoni nazzjonali għall-kontroll tad-drogi filwaqt li l-kontroll f’erba’ Stati Membri jaqa’ taħt leġiżlazzjoni oħra, il-fatt li din is-sustanza tiġi soġġetta għal miżuri ta' kontroll madwar l-Unjoni kollha jgħin biex jiġi evitat li jfeġġu ostakli fl-infurzar tal-liġi u fil-kooperazzjoni ġudizzjarja transfruntieri, u jgħin fil-protezzjoni mir-riskji li d-disponibbiltà u l-użu tagħha jistgħu joħolqu.
            
            
               (11)Id-Deċiżjoni 2005/387/ĠAI tikkonferixxi setgħat ta' implimentazzjoni lill-Kunsill bil-ħsieb li jkun hemm reazzjoni rapida u bbażata fuq kompetenza esperta fil-livell tal-Unjoni fil-każ li jfiġġu sustanzi psikoattivi ġodda individwati u rrapportati mill-Istati Membri, billi tissoġġetta dawn is-sustanzi għal miżuri ta' kontroll madwar l-Unjoni kollha. Billi l-kondizzjonijiet u l-proċedura biex jiġi attivat l-eżerċizzju ta' tali setgħat ta' implimentazzjoni ġew issodisfati, jenħtieġ li tiġi adottata deċiżjoni ta' implimentazzjoni sabiex l-ADB-CHMINACA tiġi soġġetta għal miżuri ta’ kontroll madwar l-Unjoni kollha.
            
            
               (12)Id-Danimarka hija marbuta bid-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni.
            
            
               (13)L-Irlanda hija marbuta bid-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni.
            
            
               (14)Ir-Renju Unit mhuwiex marbut bid-Deċiżjoni 2005/387/ĠAI u għalhekk mhuwiex qed jieħu sehem fl-adozzjoni u l-applikazzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Is-sustanza psikoattiva l-ġdida N-(1-ammino-3,3-dimetil-1-ossobutan-2-il)-1-(ċikloessilmetil)-1H-indażolu-3-karbossammid (ADB-CHMINACA), għandha tkun soġġetta għal miżuri ta’ kontroll madwar l-Unjoni.
            
            
               Artikolu 2
            
         
         
            
               Sa [mhux aktar tard minn sena mid-data li fiha tiġi ppubblikata din id-Deċiżjoni], l-Istati Membri għandhom jieħdu l-miżuri meħtieġa, skont il-liġi nazzjonali tagħhom, biex is-sustanza psikoattiva l-ġdida msemmija fl-Artikolu 1 tkun soġġetta għal miżuri ta’ kontroll u għal pieni kriminali, kif previst fil-leġiżlazzjoni tagħhom, b'mod konformi mal-obbligi tagħhom skont il-Konvenzjoni tan-Nazzjonijiet Uniti tal-1971 dwar is-Sustanzi Psikotropiċi.
            
            
               Artikolu 3
            
            
               Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
            
               Din id-Deċiżjoni għandha tapplika b'konformità mat-Trattati.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 127, 20.5.2005, p. 32.
               
               
                  
                     (2)
                  
                        ĠU L 127, 20.5.2005, p. 32.
               
               
                  
                     (3)
                  
                        ĠU C , , p. .